Ma yella deg unagraw n tira i sɛan ugur, nufa-d dakken 12/15 n yinelmaden sɛan ugur deg unagraw n tfinaɣ, imi s tuget nnan-d tewɛar, yerna ur tt-lmiden ara deg uɣerbaz, ur uɣen ara tannumi tt-arun-tt; amselɣu wis 15 yenna-d: Anagraw n tira ideg ufiɣ ugur d win n tfinaɣ, acku izumal-is ttaɛren i tira; amselɣu wis 8 yenna-d : Sɛiɣ ugur di tfinaɣ imi ur ssineɣ ara ad aruɣ akk isekkilen-is, snaɣ kan kra; amselɣu wis 12 yenna-d : Sɛiɣ ugur deg tfinaɣ, acku ur tt-nessexdam araaṭas, maci s-yes i neqqar. 4/15 n yinelmaden sɛan ugur di taɛrabt, imi agemmay-is ur yesɛi ara akk isekkilen i iwulmen i tutlayt tamaziɣt am wakken i d-yenna umselɣu wis 4 : D taɛrabt acku asekkil n "g" ur yelli ara deg taɛrabt; amselɣu wis 10 yenna-d : D anagraw n taɛrabt, acku nettaru kan akken i d-tessusru, ulac tajerrumt neɣ ilugan ara neḍfer. Ma yella d agemmay n tlaṭinit, ɣas akken ulac wid i d-yudren sɛiɣ deg-s ugur maca tuget deg-sen sɛan tucḍiwin deg tira-s.